OBH 9593/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Rétai István

Az eljárás megindítása

Panaszos azért fordult az állampolgári jogok országgyűlési biztosához, mert a Vám- és Pénzügyőrség Baranya Megyei Nyomozó Hivatala Bü. 35/1996. számú ügyben egy évvel később házkutatást tartott szüleinél, nála és L. Zs. testvérénél. Panaszolja továbbá, hogy védelemhez való joga nem érvényesül, védőit telefonon értesítik és ha nem jelennek meg a nyomozati cselekményeket távollétükben is végrehajtják. Sérelmezi, hogy az előzetes letartóztatást elrendelő határozatot megpanaszolta, de annak nem adtak helyt, panaszát elutasították.

Az Alkotmány 57. §. (3) bekezdésben deklarált védelemhez való jog és az (5) bekezdésében deklarált  jogorvoslathoz való jog sérelmének gyanúja miatt indult vizsgálat.

A megállapított tényállás és a megtett intézkedések

A Vám- és Pénzügyőrség Baranya Megyei Nyomozó Hivatala 1996. március 29-én 35/1996. Bü. számon a Btk. 312. §. (1) bekezdés a./ pontjába ütköző és a (4) bekezdés a./ pontja szerint minősülő csempészet bűntette és más bűncselekmények elkövetésének gyanúja miatt rendelt el nyomozást. 

Az ügyben az 1993. évi LIX. törvény 18. §. (2) bekezdésére figyelemmel felvilágosítást kértünk a Vám- és Pénzügyőrség Baranya Megyei Nyomozó Hivatal parancsnokától. 

A kapott felvilágosítás szerint az elrendelt nyomozást követően - huzamosabb idő eltelte után - olyan adatok merültek fel, hogy L. Sz. és testvére, illetve születi lakásukon, továbbá a LIPUSZ Kft. helyiségében olyan tárgyakat rejtegetnek, amelyek bűncselekményből származnak, valamint bizonyítékokat rejtegetnek. A Be. 103.§. (1) bekezdés alapján a házkutatást elrendelték. A házkutatás során L. Sz-nál és testvérénél L. Zs-nél, továbbá a LIPUSZ Kft-nél olyan bizonyítékokat foglaltak le, amelyek a bűncselekmény alapos gyanúját megerősítették. A szülőknél a házkutatás eredménytelen volt.

A beszerzett bizonyítékok alapján L. Sz. és L. Zs. előzetes letartóztatását elrendelték. A letartóztatás ellen bejelentett panaszokat a Pécsi Városi és a Baranya Megyei Főügyészség elutasította. Előterjesztésre a bíróság végzésével az előzetes letartóztatás határidejét meghosszabbította 1997. augusztus 30-ig. 

1997. augusztus 7-én mivel az előzetes letartóztatás fenntartása indokai megszűntek a Pécsi Városi Ügyészség B.617/1997. számú határozatával a fogvatartást L. Sz. és L. Zs. ellen megszüntette. 

A Nyomozó Hivatal eljárása során a védelemhez való jogot biztosította. A nyomozás során L. Sz. és L. Zs. illetve hozzátartozói hat védőt hatalmaztak meg a védelem ellátásával.  Jelenleg a védelmet ténylegesen két ügyvéd látja el. Az eljárási cselekmények foganatosításáról a védőket minden esetben értesítik. Megjelenésül elmaradása a jogszabályok szerint nem akadálya a nyomozási cselekmények végrehajtásának.

A védők írásba tett panaszait megvizsgálják, a szükséges intézkedéseket megteszik. Ha a panasz alaptalan, határozattal elutasítják. 

Utoljára 1997. december 18-án keltezett határozattal L. Sz. védője, Dr. Á. Zs. ügyvéd beterjesztett panaszát utasította el a Nyomozó Hivatal parancsnoka. A védő azt panaszolta, hogy a szakértői vélemény mellékleteit nem kézbesítették.

Az elutasítás oka az volt, hogy a mellékletek olyan személyekre vonatkozó adatokat tartalmaznak, amelyekre vonatkozóan a védőnek nincs meghatalmazása, így ezen mellékletek kiadása más személyek jogait, a nyomozás érdekeit sértenék. 

A tanúkihallgatások során az eljáró hatóság törvényt nem sértett, a Be. 66. §. (1) bekezdésében foglaltakat betartották. L. Sz. élettársát mivel az élt mentességével tanúként a Be. 66. §. (1) bekezdés a./ pontjára figyelemmel nem hallgatták ki. 

L. Sz. és L. Zs. jogorvoslati jogait az 1996. március 29-től a nyomozás elrendelésétől következetesen biztosítják. Összes panaszukat elbírálták, a keletkezett határozatot kézbesítették. 

A vizsgálat során nem merült fel adat arra vonatkozóan, hogy a Nyomozó Hivatal kedvezmények kilátásba helyezésével beismerő vallomást, a bűntársakra terhelő vallomást akart elérni L. Sz-nél vagy más személynél. 

A kapott felvilágosítás szerint L. Sz-tól és a LIPUSZ Kft-től lefoglalt bizonyítékok, a gyanúsítottak beismerő vallomása, a bűncselekmények elkövetése alapos gyanúját megalapozzák.

A vizsgálat megállapításai

A  Vám- és Pénzügyőrség Baranya Megyei Nyomozó Hivatala eljárása során az elvárható nyomozati feladatokat végrehajtotta. Az ügy szerteágazó, külföldön dolgozó tanúk kihallgatása miatt időigényes. A nyomozás befejezése 1998 márciusára várható.

Megállapítható, hogy eljárása során a nyomozóhatóság  törvényt nem sértett, mulasztást nem követett el. 

A Magyar Köztársaság Alkotmánya 57. §. (3) bekezdésében deklarált védelemhez való jog és az (5) bekezdésben deklarált jogorvoslathoz való jog nem sérült, alkotmányos visszásság nem keletkezett, a nyomozóhatóság eljárása alatt az alkotmányos jogokat biztosította.

Összességében megállapítható, hogy az alkotmányos jogok nem sérültek, ezért a tett intézkedéseken túl további intézkedést nem kezdeményezek.

Budapest, 1998.

Dr. Polt Péter